Nariadenie Komisie (ES) č. 618/98
z 18. marca 1998,
ktorým sa mení a dopĺňa nariadenie (ES) č. 1898/97 určujúce pravidlá uplatňovania opatrení v sektore bravčového mäsa, ustanovených nariadením Rady (ES) č. 3066/95 a ktorým sa rušia nariadenia (EHS) č. 2698/93 a (ES) č. 1590/94
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3066/95 z 22. decembra 1995, ktorým sa určujú určité koncesie vo forme tarifných kvót spoločenstva na určité poľnohospodárske výrobky a ktorými sa v podobe autonómnych a prechodných opatrení ustanovuje úprava určitých poľnohospodárskych koncesií ustanovených v európskych dohodách s cieľom zohľadnenia Dohody o poľnohospodárstve, uzatvorenej počas Uruguajského kola multilaterálnych obchodných rokovaní [1], naposledy zmenené a doplnené nariadením (ES) č. 1595/97 [2], najmä na jeho článok 8,
so zreteľom na nariadenie Rady (EHS) č. 2759/75 z 29. októbra 1975 o spoločnej organizácii trhu s bravčovým mäsom [3], naposledy zmenené a doplnené nariadením (ES) č. 3290/94 [4], najmä na jeho článok 22,
keďže nariadenie Komisie (ES) č. 1898/97 [5] určuje podrobné pravidlá uplatňovania opatrení v sektore bravčového mäsa, ustanovených v nariadení (ES) č. 3066/95;
keďže článok 4 (3) nariadenia (ES) 1898/97 predpokladá, že členské štáty budú informovať Komisiu v priebehu piatich pracovných dní po predložení žiadostí o dovozné povolenia a keďže vo všetkých ostatných dovozných režimoch uplatňovaných v sektore bravčového mäsa sa tieto informácie zabezpečujú do troch pracovných dní; keďže je vhodné zosúladiť tieto dve časové obdobia, aby sa umožnilo správnemu fungovaniu riadenia rôznych dovozných režimov;
keďže opatrenia ustanovené v tomto nariadení sú v súlade so stanoviskom Riadiaceho výboru pre bravčové mäso,
PRIJALA TOTO NARIADENIE:
Článok 1
V článku 4 (3) nariadenia (ES) č. 1898/97 sa slovo "piaty" nahrádza slovom "tretí".
Článok 2
Toto nariadenie nadobúda účinnosť 1. apríla 1998.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. marca 1998